ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՕՐԵՆՔԸ

«ԳՈՒՅՔԻ ՆԿԱՏՄԱՄԲ ԻՐԱՎՈՒՆՔՆԵՐԻ ՊԵՏԱԿԱՆ ԳՐԱՆՑՄԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ

 **Հոդված 1.** «Գույքի նկատմամբ իրավունքների պետական գրանցման մասին» 1999 թվականի ապրիլի 14-ի ՀՕ-295 օրենքի (այսուհետ՝ Օրենք) 8-րդ հոդվածում՝

1. 2-րդ մասը շարադրել հետևյալ խմբագրությամբ.

«2. Գույքի նկատմամբ իրավունքների և սահմանափակումների պետական գրանցման համար անհրաժեշտ իրավահաստատող և այլ փաստաթղթեր ներկայացնելու պարտականությունը կրում են դրանք կազմած, հաստատած կամ վավերացրած պետական կամ տեղական ինքնակառավարման մարմինները, նոտարները, բացառությամբ օրենսդրությամբ նախատեսված դեպքերի:».

2. լրացնել 2.1-ին մասով հետևյալ բովանդակությամբ.

«2.1. Սույն հոդվածի 2-րդ մասում նշված մարմինները և նոտարները պետական գրանցման համար անհրաժեշտ փաստաթղթերը, բացառությամբ պետական մարմինների կողմից կիրառված սահմանափակումները հաստատող, ինչպես նաև սույն օրենքի 37.1-ին հոդվածով նախատեսված փաստաթղթերի, ներկայացնում են էլեկտրոնային եղանակով անշարժ գույքի պետական ռեգիստրի պաշտոնական կայքում առկա՝ համապատասխան փաստաթղթերի ներկայացման համար նախատեսված տիրույթում: Էլեկտրոնային փաստաթղթերին ներկայացվող պահանջները և ներկայացման կարգը սահմանում է Կառավարությունը:»:

 **Հոդված 2.** Օրենքի 16-րդ հոդվածի 2-րդ մասի 8-րդ կետը շարադրել հետևյալ խմբագրությամբ.

 «8) լիազոր մարմինը քարտեզագրության, գեոդեզիայի, չափագրման (հաշվառման) և հողաշինարարության գործունեության որակավորման վկայական ստացած անձանց համաձայնությամբ պաշտոնական կայքում հրապարակում է վերջիններիս անվանացանկը և նրանց կողմից տրամադրված կապի միջոցները:»:

 **Հոդված 3.** Օրենքը լրացնել հետևյալ բովանդակությամբ 16.1-ին հոդվածով.

 «Հոդված 16.1. Հայաստանի Հանրապետության տարածքում քարտեզագրության, գեոդեզիայի, չափագրման (հաշվառման) և հողաշինարարության գործունեության որակավորման վկայականների գործողությունները կասեցնելու կամ դադարեցնելու վարչական վարույթի առանձնահատկությունները

 1. Անշարժ գույքի պետական ռեգիստրի ղեկավարը հաստատում է չափագրողների կողմից կազմված չափագրման փաթեթի ուսումնասիրությունների իրականացման տարեկան ժամանակացույցը: Ընդ որում՝ միևնույն չափագրողը կարող է ընդգրկվել ուսումնասիրությունների իրականացման տարեկան ժամանակացույցում ոչ ավելի հաճախ, քան երկու տարին մեկ անգամ, բացառությամբ Հայաստանի Հանրապետության տարածքում քարտեզագրության, գեոդեզիայի, չափագրման (հաշվառման) և հողաշինարարության գործունեության բնագավառում հայտատուի մասնագիտական որակավորման մշտական գործող հանձնաժողովի (այսուհետ՝ Հանձնաժողով) պատճառաբանված առաջարկի հիման վրա անշարժ գույքի պետական ռեգիստրի ղեկավարի հրամանով:

 2. Պետական կամ տեղական ինքնակառավարման մարմինների, ֆիզիկական և իրավաբանական անձանց դիմում-բողոքների կամ ուսումնասիրությունների իրականացման տարեկան ժամանակացույցի համաձայն Հանձնաժողովը կատարում է չափագրողների կողմից կազմված չափագրման փաթեթի ուսումնասիրություններ:

 3. Եթե Հանձնաժողովը ներկայացված փաստաթղթերի ուսումնասիրության արդյունքում գալիս է այն եզրահանգմանը, որ փաստական հանգամանքները պարզելու համար անհրաժեշտ է նաև իրականացնել տեղանքի զննում, ապա այդ մասին դիմում է անշարժ գույքի պետական ռեգիստրի ղեկավարին, ով «Վարչարարության հիմունքների և վարչական վարույթի մասին» Հայաստանի Հանրապետության օրենքի 45-րդ հոդվածով սահմանված կարգով նշանակում է տեղանքի զննում: Զննման արդյունքները փոխանցվում են Հանձնաժողովին:

 4. Մասնագիտական ուումնասիրության արդյունքում Հանձնաժողովը կազմում և անշարժ գույքի պետական ռեգիստրի ղեկավարին է ներկայացնում եզրակացություններ՝ չափագրողների վկայականների գործողությունները կասեցնելու, դադարեցնելու կամ դրանց հիմքերի բացակայության վերաբերյալ:»:

 **Հոդված 4.** Օրենքի 24-րդ հոդվածում՝

 1. 1-ին մասում «դիմումը» բառից հետո լրացնել «, բացառությամբ սույն օրենքով նախատեսված դեպքերի» բառերը.

 2. 2-րդ մասի 8-րդ կետում «համարը» բառից հետո լրացնել «կամ հարկ վճարողի հաշվառման համարը:» բառերը.

 3. 3-րդ մասի 1-ին կետում «այլ փաստաթղթեր:» բառերից հետո լրացնել «Ընդ որում՝ սույն օրենքի 8-րդ հոդվածի 2.1-ին և 2.2-րդ մասերում սահմանված դեպքերում դիմումի հետ ներկայացվում է համապատասխան փաստաթղթերը նույնականացնող տվյալները.» բառերը:

 **Հոդված 5.** Օրենքի 26-րդ հոդվածի 1-ին մասում «ներկայացվել (ներբեռնվել) նաև էլեկտրոնային եղանակով,» բառերը փոխարինել «, իսկ պետական կամ տեղական ինքնակառավարման մարմինների, իրավաբանական անձանց և անհատ ձեռնարկատերերի կողմից պետք է ներկայացվեն էլեկտրոնային եղանակով,» բառերով:

 **Հոդված 6.** Օրենքի 32-րդ հոդվածում՝

 1. 3-րդ մասը շարադրել հետևյալ խմբագրությամբ.

«3. Դիմումը ներկայացվում է կամ փոստով առաքվում է ցանկացած սպասարկման գրասենյակ, կամ էլեկտրոնային եղանակով՝ անշարժ գույքի պետական ռեգիստրի պաշտոնական կայքէջի էլեկտրոնային համակարգի միջոցով, բացառությամբ միասնական տեղեկանք տրամադրելու, ինչպես նաև պետական կամ տեղական ինքնակառավարման մարմինների, իրավաբանական անձանց և անհատ ձեռնարկատերերի կողմից ներկայացվող կամ էլեկտրոնային ստորագրություն չպահանջող դիմումների, որոնք ներկայացվում են բացառապես էլեկտրոնային եղանակով՝ անշարժ գույքի պետական ռեգիստրի պաշտոնական կայքէջի էլեկտրոնային համակարգի միջոցով:».

 2. լրացնել հետևյալ բովանդակությամբ 9.1-ին մասով.

 «9.1. Ազգային գեոպորտալին հասանելիությունը ապահովվում է բաժանորդագրման միջոցով կամ սույն օրենքի 73-րդ հոդվածով սահմանված վճարի մուծման փաստը հաստատող փաստաթղթի հիման վրա։ Տեղական ինքնակառավարման մարմինների համար բաժանորդագրումը պարտադիր է այն պահից սկսած, երբ անշարժ գույքի պետական ռեգիստրի ղեկավարի հրամանով ամբողջությամբ կգործարկվի ազգային գեոպորտալը:».

 3. լրացնել հետևյալ բովանդակությամբ 9.2-րդ մասով.

 «9.2. Ազգային գեոպորտալի տվյալների կառավարման և բաժանորդագրման կարգը սահմանում է Հայաստանի Հանրապետության անշարժ գույքի պետական ռեգիստրի ղեկավարը։»:

 **Հոդված 7.** Օրենքի 33-րդ հոդվածի 1-ին մասում «սպասարկման գրասենյակ դիմումը» բառերը հանել:

 **Հոդված 8.** Օրենքի 37-րդ հոդվածը լրացնել նոր 3-րդ մասով հետևյալ բովանդակությամբ.

 «3. Որպես օրինական գրանցված կիսակառույց շինության ավարտման փաստը գրանցվում է որակավորված անձի կողմից օրենսդրությամբ սահմանված կարգով կազմված և ներկայացված չափագրման փաթեթի հիման վրա:»:

 **Հոդված 9.** Օրենքի73-րդ հոդվածում՝

 1. լրացնել հետևյալ բովանդակությամբ 18.1-ին, 18.2-րդ, 18.3-րդ, 18.4-րդ կետերով.

 «18.1) Թեմատիկ քարտեզագրական նյութեր՝

 ա. Հայաստանի Հանրապետության ազգային ատլաս՝ 20000 դրամ (յուրաքանչյուր հատորը),

 բ. Հայաստանի Հանրապետության ազգային ատլասի էլեկտրոնային տարբերակի (Ջեյ ՓԻ Ի Ջի (JPEG)), (Փի Դի Էֆ (PDF)) 1 էջը` 3000 դրամ,

 գ. թեմատիկ քարտեզներ`

 թղթային տարբերակ 100x70 սմ (քաշը՝ 200գ, թուղթը՝ կավճապատ)՝ 3000 դրամ,

 թղթային տարբերակ A3 ֆորմատ (քաշը՝ 200գ, թուղթը՝ կավճապատ)՝ 1000 դրամ,

 թղթային տարբերակ A4 ֆորմատ (քաշը՝ 200գ, թուղթը՝ կավճապատ)՝ 500 դրամ,

 դ. էլեկտրոնային թեմատիկ քարտեզ (Ջեյ ՓԻ Ի Ջի (JPEG)), (Փի Դի Էֆ (PDF))՝ 80000 դրամ:

 18.2) Աշխարհագրական անվանումների տեղեկագրեր և տեղեկատու բառարաններ՝

 ա. մեկ տեղեկագրի համար՝

 գունավոր տպագրություն՝ 3000 դրամ,

 սև-սպիտակ տպագրություն՝ 1500 դրամ,

 բ. մեկ տեղեկատու բառարանի համար՝

 գունավոր տպագրություն՝ 3000 դրամ,

 սև-սպիտակ տպագրություն՝ 1500 դրամ

 18.3) Թեմատիկ քարտեզագրական նյութերի ինքնաշխատ եղանակով տրամադրում կադաստրի կոմիտեի էլեկտրոնային հարթակի միջոցով (e-cadastre.am)

 ա. Հայաստանի Հանրապետության ազգային ատլաս՝ 10000 դրամ (յուրաքանչյուր հատորը),

 բ. Հայաստանի Հանրապետության ազգային ատլասի էլեկտրոնային տարբերակի (Ջեյ ՓԻ Ի Ջի (JPEG)), (Փի Դի Էֆ (PDF)) 1 էջը` 600 դրամ,

 գ. էլեկտրոնային թեմատիկ քարտեզ (Ջեյ ՓԻ Ի Ջի (JPEG)), (Փի Դի Էֆ (PDF))՝ 40000 դրամ:

 18.4) Օրթոֆոտոհատակագծերի (Թի Այ Էֆ Էֆ (TIFF)), (Ջիո Թի Այ Էֆ Էֆ (GeoTIFF)) տրամադրում տեսանելի և ինֆրակարմիր տիրույթում (Ար Ջի Բի (RGB), (Էն Այ Ար/Սի Այ Ար) NIR/CIR))՝ անշարժ գույքի մեկ միավորի համար՝ 500 դրամ,»:

 2. 26-րդ կետը շարադրել հետևյալ խմբագրությամբ.

 «26) Ռեֆերենց կայանների ծառայություններից մեկ սարքով օգտվելու համար՝

 ա. 15 օր բաժանորդագրությամբ՝ 9000 դրամ,

 բ. ամսական՝ 15000 դրամ,

 գ. տարեկան բաժանորդագրությամբ՝ 162000 դրամ:»:

 3. լրացնել հետևյալ բովանդակությամբ նոր 29-րդ կետով.

 «29) Ազգային գեոպորտալին հասանելիության բաժանորդային վճար՝

 ա. համայնքի վարչական սահմաններում գտնվող անշարժ գույքի վերաբերյալ տվյալների որոնման, դիտման և ներբեռնման հնարավորությամբ տեղական ինքնակառավարման մարմինների տարեկան բաժանորդագրման համար՝ տվյալ համայնքի բաժանորդագրման պահին բյուջեի 0,3 տոկոսի չափով, բայց ոչ ավելի քան 5 000 000 դրամը,

 բ. իրավաբանական անձանց տարեկան բաժանորդագրման համար՝ հասցեի, ինչպես նաև անշարժ գույքի միավորի ծածկագրով կամ կոորդինատներով որոնման և դիտման հնարավորությամբ՝ 150 000 դրամ,

 գ. ֆիզիկական անձանց համար՝ հասցեի, ինչպես նաև անշարժ գույքի միավորի ծածկագրով կամ կոորդինատներով որոնման և դիտման հնարավորությամբ՝ ամսական 2000 դրամ:»:

 **Հոդված 10.** Օրենքի 74-րդ հոդվածում՝

 1. 11-րդ մասում «գործակիցը» բառից հետո լրացնել «` բացառությամբ թղթային տարբերակի» բառերը.

 2. լրացնել հետևյալ բովանդակությամբ նոր 14-րդ մասով.

 «14. Սույն օրենքի 73-րդ հոդվածի 1-ին մասի 18.1-ին կետի «ա» ենթակետով նախատեսված տեղեկատվությունը տրամադրվում է դիմումը ներկայացվելու օրվանից 30 աշխատանքային օրվա ընթացքում:»:

 **Հոդված 11. Եզրափակիչ մաս և անցումային դրույթներ**

 1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրվանից բացառությամբ՝ 1-ին հոդվածի, 9-րդ հոդվածի 3-րդ մասի:

 2. Սույն օրենքի 1-ին հոդվածի 2-րդ մասում սահմանված Կառավարության որոշումը ընդունվում է սույն օրենքն ուժի մեջ մտնելու պահից վեց ամսյա ժամկետում:

 3. Սույն օրենքի 1-ին հոդվածը ուժի մեջ է մտնում սույն հոդվածի 2-րդ մասում սահմանված Կառավարության որոշումն ուժի մեջ մտնելու պահին:

 4. Սույն օրենքի 6-րդ հոդվածի 3-րդ մասում նախատեսված ազգային գեոպորտալի տվյալների կառավարման և բաժանորդագրման կարգը Հայաստանի Հանրապետության անշարժ գույքի պետական ռեգիստրի ղեկավարը սահմանում է սույն օրենքն ուժի մեջ մտնելու պահից վեց ամսյա ժամկետում:

 5. Սույն օրենքի 9-րդ հոդվածի 3-րդ մասը ուժի մեջ է մտնում սույն հոդվածի 4-րդ մասում սահմանված իրավական ակտն ուժի մեջ մտնելու պահից: